c: text/html

text:
A rebiba un evento unico diasabra, dia 11 di maart, despues di hopi tempo y cu hopi entusiasmo t’e benta di arte y obranan di man traha p’e presonan di KIA.
For di un BBQ Pit completo gewelder di materialnan di bon calidad, stoel pa hardin y pintura bunita, te na tas gehaak, peluche, pechi y popchi, tur cos lo keda exponi y ta obtenibel pa publico general cumpra n’e mercado net pafo di tereno di KIA for di 9’or di mainta pa 1’or di merdia. E intencion ta p’e benta aki tuma lugar un biaha pa luna.
Loke ta mas bunita di e proyecto aki ta cu personanan cu ta deteni den KIA ta haya un oportunidad pa desaroya nan talentonan, of demostra e talento cu nan ta consciente di dje caba, y cu nan mes por mira y descubri cu nan trabao y nan talento tin un balor.
Pueblo por mira cu e ser humano cu a haci malo y a caba den KIA tin su banda bunita, su talento, su arte. E cosnan cu nan ta traha ta wordo traha hunto, den un grupo, pero tin cosnan cu nan ta sigui traha riba nan den nan celnan tambe y cu nan ta comparti cu traha cu nan y concentra riba algo positivo cu ta resulta den un producto final bunita ta yuda nan relaha y distrai tambe.
E parti di autoestima sigur tambe ta bin dilanti den e situacion aki unda cu nan ta realisa cu nan por y ta traha un producto cu otro hende ta gusta, ta pidi pe y kier paga pe. E situacion cu ta wordo crea ta duna nan un “boost” emocional cu ta yuda den nan reintegracion den comunidad tambe.
KIA ta gradici tur esnan cu a bishita e mercado di productonan traha p’e detenidonan.

robotstxt: allowed

filter: keep


text:
E proyecto piloto pa alumnonan di Ciclo Basico na Colegio Arubano Oranjestad, esta “Fit Teens” ya caba ta den su di 8 siman. Instituto Biba Saludabel y Activo, IBiSA y Departamento di Salud su seccion ‘Cuido di Salud Hubenil’ ta encarga cu e programa cu ta tuma lugar tur diaranson merdia for di 2’or pa 4’or di atardi.
Den e simannan cu a transcuri, Joel Martijn, Lifestyle Coach di IBiSA y Ebrina Curet, nutricionista/dietista na Cuido di Salud Hubenil a traha cu e hobennan cu ta participa na e programa. Un promedio di 14 hoben tey presente na e lesnan y ta sigui presentacion di diferente topico, entre otro: ‘Guia pa un Bida Saludabel’, ‘Energia y Balans’, ‘Peso Saludabel’, ‘Lesa etiketa di cuminda’etc. Cu hopi interes e hobennan ta atende tambe e lesnan ‘Con pa cushina saludabel y tur tecnica rond di e preparacionnan’. Pa e lesnan di cushinamento ta haci uzo di e cushina di “The Healthy Way”.
E parti di movecion tambe ta hopi importante y e hobennan ta haya instruccion tur siman riba temanan di ‘Team building’, ‘Fun y Fitness games’. Nan a haci un ‘fitness test’ riba e prome dia di les y dia 16 di april ultimo a haci un di dos, mientras cu riba e ultimo dia di les lo haci e mesun ‘fitness test’ pa mira nan desaroyo y eventual progreso. Cu e test aki, ta midi con nan condicion fisico a mehora.
Cada siman e hobennan ta haya guia riba diferente area, con pa siña identifica, monitorea, analisa y pone meta, pa nan mes por traha y drecha nan salud, cu e meta pa nan por biba un bida mas saludabel y activo. E instruccionnan cu e hobennan ta haya ta di importancia pa motibo cu esaki ta siña nan con pa logra nan metanan. Banda di e actividadnan aki, e hobennan ta trahando riba un competencia di poster. Cu hopi interes nan ta preparando un poster cu lo tin cu sirbi pa promove cuminda y cos di bebe saludabel na e cantina di nan school mes.
E reaccion di e hobennan participando na e proyecto piloto di “Fit Teens” ta tremendo y tanto IBiSA como Departamento di Salud ta hopi contento cu e hobennan ta haci nan best pa atende tur les y ta mira cu nan ta participa cu hopi entusiasmo. Cu e proyecto piloto di “Fit Teens”, e meta ta pa conscientisa hobennan riba nan calidad di bida. Traha, mehora y mantene nan estilo di biba, come saludabel y cumpli cu e normanan di haci movecion minimo 60 minuut tur dia.
E ultimo dia di les pa e hobennan lo ta dia 4 di juni 2014. IBiSA y Departamento di Salud ta gradici Colegio Arubano Oranjestad pa nan aporte grandi na e proyecto piloto di “Fit Teens”.


text:
PSB Bank, Pueblo Su Banko ta ofresé pueblo di Kòrsou preis speshal pa karchi di Festival di Tumba 2018
WILLEMSTAD – PSB Bank, Pueblo Su banko i orguyoso branding partner di Pueblo su Festival, lo duna oportunidat na pueblo di Kòrsou pa kumpra karchi na preis redusí durante Inskripshon di Tumba djadumingu awor dia 14 di yanüari na Curaçao Festival Center.
Pueblo Su Banko lo ta presente for di 2:00 di mèrdia te ku 6:00 di atardi i ta pone un total di por lo menos100 karchi di entrada general i 50 karchi di entrada Red Carpet disponibel pa Pueblo di Kòrsou na un preis speshal.
Karchinan ku preis speshal pa entrada general lo kosta NAf. 60 i pa e sekshon di Red Carpet e preis lo ta NAf. 300. Tur hende ta bin na remarke pa kumpra karchi na e preis speshal ku nos ta ofresé Djadumingu awor. Tene na kuenta ku lo no por paga ku sèn kèsh, pero únikamente dor di swaip bo karchi di banko of tarheta di kredito. Kada persona por kumpra un máksimo di dos karchi.
E invitashon ta na abo, Pueblo di Kòrsou, pa bishitá Curaçao Festival Center djadumingu awor dia 14 di yanüari di 2:00 pm te ku 6:00 pm i probechá kumpra bo karchi di Festival di Tumba 2018 na un preis speshal, kual PSB Bank ta hasi posibel.
PSB Bank, Pueblo Su Banko, ta deseá Pueblo di Kòrsou un dushi Festival di Tumba i temporada di karnaval.


text:
by LocoGamer | Jun 17, 2017 | PC, Playstation, Top News, XboxEsaki ta un wega cu mi no a kere mi lo a papia di dje e E3 aki. E zombie-survival game cu yama Dying Light a sali na comienso di 2015, esey kiermen cu e ta un wega basta bieuw caba. Pero Techland no kier laga bay. E studio anuncia cu no ta bay tin un Dying Light 2 pa...
by Jammie | May 29, 2017 | PC, Top NewsUn cos cu tabata falta pa virtual reality ta e room scale tracking. Oculus a los e update 1.15 pa e Oculus App y e update aki ta introduci e capacidad pa full room-scale y tambe ta mehora e tracking di bo movecion. Room-scale tracking ta dunabo e abilidad di cana rond...
by LocoGamer | Mar 29, 2017 | PC, Playstation, XboxStar Wars Battlefront 2 ta bai ta e next battlefront game di publisher Electronic Arts. Desde november di 2015 EA tabata den un discusion pa un sequel pa nan prome Battlefront game di DICE. Awo nos a haya un cofirmacion cu en berdad e wega ta na caminda. Te awo esey...
by LocoGamer | Mar 21, 2017 | PC, Playstation, XboxMass Effect: Andromeda porfin ta kinan y te awo e ta mustra mane un bon wega, dimes e tin su fayo nan pero e tin su pro’s nan tambe. Pesey mi tey menciona diferente pro’s and con’s awo den un lista y tambe duna mi mesun opinion na final. No worry, no ta bai tin niun...


text:
PTSD ta un desorden psiquiatrico cu por ocuri despues di un experencia traumatico den nos bida y cu normalmente ta involvi morto of intento di hasi nos daño of lesiona nos integridad fisico of di otro persona, segun American Psychiatric Association.
EMDR tambe ta trata Depresion post-parto, ansiedad, fobia, panico, stress severo, violacion y abuso sexual, disfuncion sexual, auto estima abou, adiccion y dependencia di quimica den tur etapa, problema psico-somatico, dolornan cronico, abuso domestico y di menor, testigo di morto violento y crimen, cirugia, victima di kima, maltrato fisico y verbal, victima di desaster natural y desaster nan causa pa hende y depresion pa e perdida di un ser keri, ta solamente algun aspecto y casonan relaciona na Aruba cu PTSD.
“Na Aruba, tin un gran cantidad di persona, pa no bisa e mayoria, cu a yega di experencia un situacion traumatico den nan bida, cu no a haya e tratamento adecua pa supera e trauma y angustia cu nan ta enfrenta diariamente. Sin e tratamento adecuado, e posibilidad pa cay den un depresion, stress, ansiedad of fobia severo ta multiplica.
Situacionnan cu por degenera den peor caso ta addicionnan fuerte, detencion den un centro psiquiatrico y asta suicidio”.
Den e ultimo añanan, e sistema psicoterapeutico yama EMDR (Eye Movement Desensitization and Reprocessing) ta wordo practica den diferente pais cu hopi exito. Ya na Aruba, atraves di su consulta priva drs. Mitsy Willems ta pone e sistema psicoterapeutico aki den practica y ta haya resultadonan favorabel.
“E funcionamento di e tratamento di EMDR ta consisti di un protocol y paso nan pa segura y garantisa mehoracion inmediato di e cliente cu ta den e proceso di terapia. Pa por a trece e sistema y duna tratamento, mi mester a certifica mi mes door di tuma trainingnan den exterior y inverti den recurso economico pa por a haya e equiponan cu ta rekeri pa por duna terapia di EMDR correcto”.
E tratamento aki lo mehora calidad di bida di hopi hende. E sistema EMDR, a wordo usa cu gran exito pa e tratamento di traumanan ocasiona pa secuela di veteranonan di guera cu ta bolbe di Irak y Afganistan entre otro regionnan den conflicto, manera e victimanan di terorismo, manera di e atakenan di 9-11 na New York y victima di temblor manera esun na Turkia y esun mas reciente, Haiti na principio di 2010. (EMDR Journal).


text:
BERLIN.-- E fiskal general di Alemania, Peter Frank a afirmá den reda di prensa ku e atake ku un trùk kontra un marshe di Pasku den e siudat di Berlin tabata un akto terorista manera esun di Niza, Fransia.
Frank a presisá ku ta ainda nan no sa si e echo a ser ehekutá pa unu òf vários atakante pasobra e investigashon no a terminá ainda. El a detayá ku e kantidat di víktimanan mortal a subi na 15 morto te ku awor aki.
Igualmente el a reiterá ku ten a e momentunan aki ningun organisashon terorista a tuma responsabilidat pa e atentado.
Frank tambe a señalá ku mester asumí e idea ku e detenido di ayera, un pididó di asilo pakistani kisas lo no ta e shofùr di e trùk ku a trapa bishitante di un marshe sentral di Pasku ni tampoko ku e ta pertenesé na e grupo di outornan.
Poko despues di e atake a detené e hóben Pakistani na dos kilometer for di e marshe riba un yamada di un siudadano ku a mira un hende sospechoso hui for di e zona ei I pa e motibu ei el a atvertí polis.
Segun prensa aleman, e detenido tin 23 aña, tabata konosí pa e forsanan di seguridat pa un seri di delitonan chikitu, a yega Alemania dia 31 di desèmber 2015 I pidi asilo.
For di e promé momentu e hòmber a ninga di tin algun relashon ku e atake riba e marshe.
E Ofisina Federal di Investigashon Kriminal (BKA) di Alemania a ekspresá di ta masha alarmá en bista di e posibilidat ku e outor òf outornan di e atentado na Berlin ainda ta den libertat i posiblemente armá.
E presidènt di BKA, Holger Munch a referí na e dudanan ku ainda ta persistí riba si e detenido ta outor òf un di e outornan di e atentado ku djaluna pasá a kousa morto di 12 persona, I ousensia di e pistol ku a usa pa mata shofùr di e trùk, un siudadano polako ku e outor òf outornan a sekuestrá pa hòrta su vehíkulo.
“Nos no sa si ta trata di un solo atakante, di manera ku nos ta altamente alarmá”, Munch a afirmá I kende a sigurá ku e forsanan di seguridat ta trata ku e mayor diligensia pa identifiká e sospechosonan di e atake kontra e marshe di Pasku na Berlin.


text:
ORANJESTAD (AAN): E reunion cu e instancianan di salud y organizacionnan, cu tin di haber cu maneho y procesamento di awa, tabata un iniciativa di Minister di Salud Publico, Dr. Alex Schwengle.
Durante di e reunion aki a sali na cla cu tin cu continua cu e strategianan di maneho pa cu awa pa bebe (sin riesgo pa consumo humano), sigui evalua e situacion di dam, tanki y posnan cu ta uza awa pa irigacion (agricultura y lansdscaping) y tambe awa procesa (p.e. di beerput).
Ta importante pa sigui e guianan internacional manera di WHO/PAHO y haci uzo di e normanan, monitor y vigilancia pa mantene bon calidad di awa, tanto pa salud di hende, mata, animal y pa medio ambiente en general. Asina dr. Wilmer Salazar di Departamento di Salud Publico Aruba (DVG) a splica.
“E reunion no tabata solamente pa Departamento di Salud Publico, pero tambe pa Santa Rosa, WEB y RWZI (Rioolwater zuiveringsinstallatie) como e servicio cu ta procesa awa di riolering na Aruba. E instancianan aki lo bay traha mas cerca cu otro pa fortifica e vigilancia y monitor e calidad di e diferente tiponan di awa. Nan lo percura pa sigui mantene e standardnan y si den caso algo pasa nan mester tin tur protocol pa atende den un forma eficiente cualkier situacion indesea cu presenta of calamidad cu lo por sosode relaciona cu awa”.
Pa e reunion aki DVG a trece dos experto internacional, Teofilo Montero, coordinador di ekipo tecnico regional di saneamento di PAHO (Organizacion Pan Americano di Salud) y WHO (Organizacion Mundial di Salud), como tambe Marian Mesker experto di test awa di Laboratorio Nacional di Merca.
Teofilo Montero a splica cu el a bin Aruba riba peticion di Ministerio di Salud Publico pa evalua y busca con pa mehora e calidad di awa potabel y awa pa irigacion. “Aki nos ta analisa con por mehora e calidad di awa cu ta uza na Aruba. E calidad di awa na Aruba ta hopi bon. A haci un inversion significativo pa garantisa un calidad di awa cu hopi pais lo gusta di tin. Mi ta contento di por a constata awa di e calidad aki na Aruba”, asina e experto internacional a bisa.
Marian Mesker den su capacidad di test awa, a bisa cu el a bin Aruba pa consulta cu WEB Aruba NV riba e resultadonan fisico-kimico… “y e siguiente paso ta pa tuma algun muestra. Mi ta trahando cu WEB Aruba pa hopi aña caba. Nos a yega di test e awa di WEB caba. Mi impresion ta cu e calidad di awa aki ta basicamente awa di boter saliendo for di cranchi. Asina ta e ta hopi bon”, e experto a afirma.
“Aruba ta un luga hopi bunita pa bishita, cu un clima increibel y un calidad di awa hopi bon”, asina Marian Mesker a conclui.


text:
Siman pasa e miembro di Parlamento pa fraccion di AVP, sra. Lorna C. Varlack Jansen, a tene su prome reunion di contacto na San Nicolas y cual reunion a conta cu interes hopi grandi.
Partido AVP manera ta un custumber caba, ta sigui den contacto cu pueblo di Aruba, informando riba ehecucion di su programa di gobernacion cual ta visibel den practicamente tur bario rond Aruba, y na mes momento ta scucha deseo y comentario di pueblo riba kico nan ta spera ainda of kier mira wordo realisa den nan bario.
Lorna C. Varlack Jansen hunto cu otro coleganan di partido a combersa cu e publico presente y e anochi a transforma su mes un evento hopi importante caminda fuera di duna informacion na tur presente di e desaroyonan cu tin den tur bario rond Aruba, a ricibi informacion tambe di deseonan di habitantenan di e bario di San Nicolas, riba loke nan kier mira ainda wordo ehecuta.
Na mes momento a combersa riba asuntonan general di e pais, pero tambe preocupacion cu lo por tin pa un of otro asunto loke a haci e reunion uno sumamente ameno y positivo.
AVP lo sigui cu e tipo di reunionnan aki den proximo siman- y lunanan pa sigui informa pueblo riba ehecucion di e programa di gobernacion y tambe pa haya datonan cu lo sirbi pa formula e siguiente programa di gobernacion p’e proximo 4 añanan di gobernacion.


text:
CASUALIDAD OF DISEÑO?
E Lana di Zeeotter
HOPI mamifero of zoogdier di awa friu tin un capa diki di vet bou di nan cuero pa yuda tene nan curpa cayente. Pero zeeotter of nutria di lama tin un otro metodo pa tene su curpa cayente: su lana diki.
Pensa un rato riba lo siguiente: E lana di zeeotter ta mas diki cu di cualkier otro mamifero. Nan tin 155.000 cabey pa cada centimeter cuadra. Ora un zeeotter ta landa, su curpa ta retene un capa di aire entre su lana y su cuero. E aire ta tene su curpa cayente ya cu awa friu no por mishi cu su cuero.
Cientificonan ta pensa cu nos por siña hopi di e zeeotter su lana. Nan a test jas cu lana artificial di diferente largura y distancia for di otro pa check cua ta tene cayente mihor. Investigadornan a yega na e conclusion cu “mas cerca di otro e cabeynan ta y mas largo nan ta, mas seco e cabeynan ta keda.” Na moda di papia, zeeotter por gaba cu e tin un capa di lana masha eficiente mes.
Investigadornan ta spera cu nan estudionan lo yuda nan diseña y produci tela nobo cu no ta laga awa pasa door di dje. Kisas esaki ta pone cu algun hende ta cuminsa puntra si no ta mas mihor pa hende cu ta dive den awa friu bisti wet suit cu lana mescos cu di zeeotter.
Kico bo ta pensa? E lana di zeeotter cu ta tene su curpa cayente a bin di evolucion of di creacion?


text:
Como parti di e agenda preta di trabou cu Prome Minister Mike Eman tin e siman aki na Hulanda, tabatin un reunion cu directiva di TNO Energie caminda a evalua e trayectoria te awor y tambe delinea e plan pa futuro.
Minister President Eman a sinta specificamente cu dr. Mart van Bracht, Managing Director di TNO Energy y Eric Veldkamp, kende ta proximamente ta bira e Director nobo na TNO Caribbean Branch.
Dr. van Bracht a duna di conoce cu e reunion cu Premier Eman a bay sumamente bon.
“Nos a papia bon cu otro y a acorda riba e progreso. Nos tur dos ta contento cu ta bay asina bon na Aruba, cu TNO y cu Aruba,” asina e Director di TNO a bisa.
E proyectonan mas importante dilanti di porta t’e culminacion di e Smart Community y e proyecto di alga.
P’e prome, TNO a duna di conoce cu tin un interes grandi di parti di companianan Hulandes pa forma parti di e proyecto. Pa loke t’e proyecto di alga, nan ta wak esaki como un oportunidad nobo y fantastico pa nan y pa Aruba.
“Tin hopi interes pa cu esaki. Nos tin concretamente awor 15 compania cu a firma un MOU. Esey ta ya caba den e prome fase, sin cu ainda tin en realidad un edificio, y manera cu e desaroyo cana liher, nos ta kere cu e interes lo bay sigui crece,” asina dr. van Bracht a declara.
Den su mayoria ta trata di companianan di inovacion cu ta desaroyo tecnologia sostenibel y cu kier test esakinan den un clima tropical y bou situacionnan extremo; pero tambe ta trata di companianan cu kier habri mercado na America y for di Hulanda no por haci esey.
“Aruba ta un springplank fantastico p’esaki, un pida di Reino Hulandes, pero serca di dos mercado grandi pa tecnologia nobo,” e Director di TNO a bisa.
E proyecto ta programa pa keda cla den ultimo lunanan di e aña aki ora cu e prome casnan ta completo. Naturalmente tin companianan cu lo t’ey prome cu esey ya cu nan aparato y instalacion ta forma parti di e construccion.


text:
Otro Rekursonan
Tuma kontakto ku nos ofisina na Curacao via globaluniversitycuracao@gmail.com pa otro kursonan den idioma Papiamentu i pa informashon kon pa kuminsá un Sentro di Estudio pa Evangelisashon i Disipulado (SEED) na bo iglesia òf na bo kas.
Training Bibliko pa kada kreyente totalmente Gratis.
GLOBALreach.org tin kursonan di evangelisashon, disipulado, i training den diferente idioma totalmente gratis. E kursonan aki ta duna bon enseñansa den e Palabra di Dios i ta e base pa training biblíko den hopi pais rònt mundu.
Tur luna, kreyentenan di mas di 170 pais ta download miles di kurso. Individualnan, gruponan chikí, klasnan di “Zondag School”, skolnan di Beibel, pastornan, tur ta uza e kursonan aki. Tur e kreyentenan aki tin e mesun meta: oumentá nan propio konosementu i komprondementu di e Palabra di Dios.
Por print mayoria di e kursonan aki. P’esei nos ta enkurashá bo pa print e kantidat di kopia ku bo ke, no ta importá kuantu!
Tuma kontakto ku nos ofisina na Curaçao via globaluniversitycuracao@gmail.com pa otro kursonan den idioma Papiamento i pa informashon kon pa kuminsá, awe mes, un Sentro di Estudio pa Evangelisashon i Disipulado (SEED) na bo iglesia òf na bo kas!


text:
Diabierna awor dia 7 di juli 2017, t’e delaster dia di inscripcion pa loke ta trata e Competencia Hubenil Gang di Arte Aruba 2017. E proyecto aki ta dirigi na hobennan entre 13 te cu 21 aña di edad cu ta interesa den arte y kier forma parti di e programa vacacional cu ta ser ofreci completamente gratis y cu ta wordo coordina pa Departamento di Cultura Aruba.
Hobennan por partcipa sea individualmente of den un grupo di maximo 5 persona p’asina profila nan talento artistico den e.o. baile, musica, canto, dominio di instrumento, teatro, arte di palabra, arte visual, audio visual, cine, deporte creativo y mas.
E programa ta dividi den 5 fase cu ta tuma lugar na instalacion nobo di nos Plaza Libertador Betico Croes.
Un audicion tipo entrevista, riba dia 12, 13 y 14 di juli, na unda e hobennan individual of den grupo mester presenta dilanti di un cuerpo di maestro, ya sea cu un improvisacion of algo liber prepara (no mara na tema) p’e participantenan por mustra den cual disciplina artistico nan ta interesa pa sigi desaroya nan talento y mustra e tecnica di e arte cu nan ta domina y cu nan ta interesa di participa pa e grandioso nochi final, cu ta programa pa tuma lugar dia 10 di augustus 2017 na Cas di Cultura Aruba.
Despues di esaki lo reuni cu mayornan pa entrega e plan di accion planifica pa tuma lugar dia 17 di juli 2017. Cuerpo di maestro lo continua cu guia y acesoramento pedagogico y artistico como preparacion di obranan cu cada hoben mes ta crea di nan mes idea y originalidad.
Den e siman entre 17 te cu 25 di juli, lo tin tayernan pa yuda e hobennan yega na nan propio obra original na base di e interpretacion di e tema oficial pa e edicion number 11 cu ta “Caya”.
Despues di esaki e hobennan mester presenta dilanti di cuerpo di maestro pa di dos biaha cu e obra final pa loke ta trata e competencia.
Maestronan lo duna conseho di mehoracion pa termina e producto final, cu mester ta cla pa presenta pa delaster biaha cu tur aspecto tecnico den un generale repetitie na Cas di Cultura.
Esaki ta tuma lugar dia 9 di augustus 2017, cu ta un dia prome cu e presentacion final.
Finalmente e hobennan lo presenta nan obra dilanti di un cuerpo di hurado y publico general. E final lo tuma luga na 10 di augustus 2017 na Cas di Cultura y ta completamente gratis, pa famia y amistadnan por bin sostene nos hobennan den nan talento.
Despues di competencia e hobennan participante lo disfruta di un dia di excurcion cu un intercambio hunto cu otro hobennan di nos islanan ruman Corsou y Bonaire. Asina nos ta celebra e excelente trabou haci y fortalece e lasonan di amistad, manera un Gang positivo pa continua cu arte y tambe pa motivanan pa sigui cu e mesun amor pa arte cu mester reina den cada hoben artista nan curason.
Tur hoben participante lo haya un recuerdo di participacion y ganadornan lo haya oportunidad di representa Aruba den intercambio artistico hubenil cu paisnan di Reino Hulandes.
Pa incripcion, por busca un formulario di inscripcion na Departamento di Cultura Aruba situa den e edificio di DA na boulevard, of tambe por haci esaki riba facebook “Gang di Arte Aruba” y manda bo infomacion n’e link cu ta aparece.
Pa mas informacion por tuma contacto libremente cu sr. Freddy Montoya na number: 565-6903 of cu sra. Julie Merencia na number: 743-7414


text:
Centro di Bario Brazil ta informa tur team y esnan cu ta interesa pa participa pa prome biaha cu e competencia di Mens Erger Je Niet LIVE ta bay cuminsa den luna di april 2017. Inscripcion ta dia 5 april y campeonato ta cuminsa dia 21 april cu su desfile.
Ta bay tin hopi sorpresa e aña aki atrobe. Entre otro, ta bay tin premio p’e teamnan cu mas ambiente!
Ya for di awe por cuminsa yama sr.Eddie Dandlau na cel. 566-2208 of Whatsap 745-1789 pa inscribi bo team.
Ta un cantidad limita di 64 team so por tuma manera tur aña. Pues wak pa bo inscribi na tempo, pasobra sino bo ta “AFUERAaaaaa”.


text:
Komunikado di Prensa
Tópiko komunikado di prensa: VotaSabí ta online pa e elekshon di parlamento di 28 di aprel 2017!
Apresiabel redakshon, apresiabel periodistanan, apresiabel votadornan,
E version nobo di VotaSabí pa elekshon di parlamento riba 28 di aprel 2017 a kaba di lansa riba www.votasabi.com. Pa medio di e komunikado akí nos ke bai mas profundo riba e version nobo di VotaSabí ku a keda realisá. Pa mas informashon nos ta referí boso na nos komunikadonan Timothy Huyzen (tel. 5250 788) i Gerbrand van den Eeckhout (tel. 5225 827) òf por tuma kontakto ku nos via e email adrès info@votasabi.com.
Idiomanan
E aña aki Votasabí no ta solamente disponibel na Papiamentu i Hulandes, pero tambe na Ingles. A disidí di tuma desishon aki pa duna mas tantu hende posibel e oportunidat pa hasi uzo di VotaSabí, asta si Papiamentu of Hulandes no ta nan idiomanan prinsipal.
Ponensianan realisá
Enbes di e 43 preguntanan ku a keda lansá biaha pasá( kaminda por a kontestá ku si, nò òf neutral), VotaSabí ta hasi uzo di 40 ponensia ku por kontestá ku akuerdo, desakuerdo i neutral. E ponensianan aki keda realisá kompletamente independiente ku ayudo di un pènel di sientifikonan local. E sientifikonan aki riba boluntat propio, pues anónimo a komprometé nan ayudo na VotaSabí. A base di problemanan ku a presentá den e delaster tres pa kuator lunanan un selekshon di topikonan relevante pa ku e version nobo di VotaSabí kompara ku e version anerior. E pènel huntu ku e desaroyadonan di VotaSabí a kombertí a topikonan aki den ponensianan. Esaki a sosode sin ningun kontribushon di afó i kompletamente indepiendente.
E ponensianan aki a keda mandá na e partidonan partisipante ku e petishon pa wak e ponensianan interno i pa kontesta esaki di akuerdo ku nan programa polítiko. Tur partido a haña permit pa duna un aklarashon chikitu a base di nan kontesta, tantu Papiamentu, Ingles i Hulandes. Nos a transferí e aklarashonan aki 1 pa 1 riba VotaSabí i no a tradusí esaki den e idiomanan konserní.
Manera biaha pasa, a duna kuater dia disponibel pa kontestá e preguntanan ku e proposishon pa kontestá esaki pa mas tardá djaluna 17 di aprel. Nos a tene na kuente ku esaki ta kai den e fin di siman di pasku di resurekshon. Pues nos a tuma e desishon pa duna e partidonan oportunidat pa kontestá e preguntanan te ku djabierne 21 di aprel. E partidonan ku a sa di respondé prome ku e fecha konserní, nan respuestanan a keda inkluí den e lastu version di VotaSabí.
Paso VotaSabí ta aspirá transparensia kompletu, nos lo sòru pa tur e kontestanan di e partidonan partisipante ta disponibel online den un excel file den e dianan binidero.
Partidonan
Kompará ku e version anterior di 5 di òktober 2016, e version aki no ta kompleto. Pa motibu di un periodo kòrtiku di preparashon i fakansi di pasku di resurekshon, a parse ku e partidonan no a haña sufisiente tempu pa kontestá i entregá e 40 ponensianan. Pa e motibu aki VotaSabí ta kuminsa ku un grupo mas chikí di partído kompara e bes anterior, esta Frente Obrero/P.A.N., MAN, Un Korsou Hustu i PAR. Sinembargo VotaSabí te ku e dia di elekshon lo keda retoká 1 bes pa dia pa inkluí partidonan nobo.
Segun VotaSabí komunikadó Timothy Huyzen ta bisa lo sigiente: “Nos ta kompronde kompletamente ku tantu e partidonan chikí komo e partidonan grandi tabatatin problema pa entregá nan kontestanan riba e ponensianan den e tempu turbulento aki. Unabes mas nos ke pone énfasis riba e echo ku nos no ta eksluí niun partído i nos ta enkurashá kada partído pa ainda manda nan kontestanan riba e 40 ponensianan.
E uniko partído ku a indiká ku nan no ta partisipá ta Movementu Futuro Kòrsou (MFK) di èks prome minister i lider polítiko Gerrit Schotte. Timothy Huyzen: “Nos ta respetá e desishon di Movementu Futuro Kòrsou (MFK), pa no partisipá ku e version nobo di VotaSabí. Pues si MFK disidí den e dianan binidero ku nan ke partisipá ainda, nos lo inkluí nan den un di nos retokashonan di tur dia.
Follow up: VotaSabí pènel
Bandi di e ayudo di votashon ku a keda lansá VotaSabí ke kuminsá riba un periodo kòrtiku ku un pènel di opinion regularmente, den direkshon di e programa hulandes “EenVandaag Opiniepanel.” E tim di proyekto ta trahando duru riba esaki. E prome indikashonan ta visibel kaba: al final di e ayudo di votashon e votador tin e posibilidat pa pre-registrá su mes pa asina tuma parti den e pènel di opinion. Esaki den breve ta inserá ku den un future sekano, despues di e lansamentu di VotaSabí pènel di opinion, e elektornan pa medio di email regularmente lo keda kontaktá pa asina duna nan opinion tokante asuntunan relevante riba nos isla.
Kon esaki lo den futuro ahinda no ta determina, pero si tin persona ku tin interes den esaki, nan ta kordialmente invita pa pre-registrá nan mes.
VotaSabí ke pone énfasis riba e echo ku e datonan aki na niun manera lo keda kombiná ku e resultado di e ayudo di votashon. Timothy Huyzen: “E privasidat di e elektor ta pone serka nos na prome luga. Nos ta hasi tur kos posibel pa asegurá ku e privasidat aki ta segurisá. Mas fuerte aun, VotaSabí a pèrkurá ku e ta tèknologikamente imposibel pa hasi e kombinashon entre nan dos.”
Gradisimentu
Al final, e team prinsipal di Votasabí kier a gradisí tur e partidonan polítiko, su pènel di sientífikonan anto su boluntarionan ku entre otro a yuda ku e trabou duru di tradukson. Timothy Huyzen: Sin e esfuerso boluntario máksimo di tur e hendenan aki lo e tabata imposibel pa kaba lansa e vershon nobo di VotaSabí den tempu kortiku, ta p’esei nos ta gradisí tur hende profundamente pa nanyudansa.
__________________________________________________
Tokante VotaSabí
Votasabí ta e promé ayudo di votashon ku a keda desaroyá pa medio di e elekeshon di parlamento pa País Kòrsou. Despues di e promé vershon eksitoso ku a keda lansá pa medio di e elekshon di parlamento di 5 di òktober 2016, kaminda 13.000 aviso di vota a keda saká, a disidí pa lansa un vershon nobo di Votasabí den tres idioma: Papiamentu, hulandes, i ingles.
Tantu e inisiativa Votasabí komo e inisiadornan ta kompletamente independiente i no ta afiliá ku niun fundashon, partido òf universidat ku eksepshon di Votasabí. Votasabí no a keda finansiá dor niun organisashon. E ‘webhosting’ a keda pagá kompletamente dor di Timothy Huyzen i Gerbrand van den Eeckhout. Tur e trabou pa ku Votasabí, inisiadornan, partidonan políko anto e kontribushon di nos kontaktonan a keda hasí kompletamente riba kontribushon boluntario, sin ku niun sèn a keda pagá pa algu.
Gustosamente nos ta opserbá ku Votasabí ta un ayudo di votashon ku ta duna e votadó e oportunidat pa kompará su opinion ku esun di e partidonan ku ta parsisipá. Pues Votasabí ta di niun manera un aviso obligatorio, pero eta simpel un oportunidat adishonal pa e votadó hasi uzo di dje pa tuma un desishon tokante su voto pa e elekshon di parlamento di 28 di aprel 2017.
Disclaimer voor www.VotaSabi.com
VotaSabí behoudt zich daarbij het recht voor op elk moment de inhoud aan te passen of onderdelen te verwijderen zonder daarover aan u mededeling te hoeven doen.
Beperkte aansprakelijkheid
VotaSabí spant zich in om de inhoud van de Website zo vaak mogelijk te actualiseren en/of aan te vullen. Ondanks deze zorg en aandacht is het mogelijk dat inhoud onvolledig en/of onjuist is.
De op de Website aangeboden materialen worden aangeboden zonder enige vorm van garantie of aanspraak op juistheid. Deze materialen kunnen op elk moment wijzigen zonder voorafgaande mededeling van VotaSabí.
Alle informatie op de websites van VotaSabí is onder voorbehoud van zet- en typfouten.
Voor op de Website opgenomen hyperlinks naar websites of diensten van derden kan VotaSabí nimmer aansprakelijkheid aanvaarden.
Overig
Deze disclaimer kan van tijd tot tijd wijzigen


text: Un sospechoso si e asesinato ku a tuma lugá na Hellevoetsluis di dos dia di Pasku a keda presentá dilanti wes komisario. Polis ainda ta buskando e otro dos sospechosonan. Segun informashon polisial nan sa presis ken e otro dos sospechosonan ta pero ainda no a logra detené nan. Durante e insidente aki, dos persona a pèrdè nan bida. E promé víktima un hòmber di 29 aña di Hellevietsluis, e la fayesé e anochi ei mes debí na e heridanan di bala ku e la risibí. E otro víktima di 22 aña di Rotterdam ku tambe tabata di bishita na e kas a fayesé tambe na e sitio debí na e heridanan ku e la risibí debí na e balanan. E dos hòmbernan tabata ser buska pa un grupo di hòmber ku a haña nan na e kas na Hellevoetsluis. Polis a logra detené un di e sospechosonan, awor ta buskando e otro dos sospechosonan.


text:
Reflehando riba e evento di Dia Internacional di Hende Muhe teni 8 di maart ultimo, na Renaissance Convention Center Minister di Educacion, sra. Michelle Hooyboer-Winklaar ta expresa di a keda sumamente contento cu e exito di e dia aki den tur sentido.
“Mi ta kere cu loke nos a trece den sala di Renaissance den presencia di 800 – mayoria muhe – tabata un mensahe di speransa. Apesar di diferente obstaculo cu hende muhe mester confronta den bida nan por sobresali. Nan por surpasa cualkier obstaculo, trauma y cosnan hopi negativo cu nos ta wak hopi biaha hende muhe sa pasa den dje,” e mandatario ta refleha.
Minister ta sigui bisa cu ora scucha for di nan den nan propio bos, esaki tabata mi experiencia… “y esunnan cu tabatin e curashi pa comparti nan storianan cu hopi biaha ta cosnan hopi tabu cu ningun hende kier papia di dje nan tabatin e curashi di para riba stage y duna nan mensahe di speransa.”
“Un mensahe di sin importa no haci loke kisas otro hendenan ta bisabo den bo bida e unico cos cu bo mester hinca den bo cabes ta cu por surpasa cu amor, stimacion y sosten di esunnan rond dibo. Esey tabata e mensahe principal. Mi ta kere di otro banda e mensahe cu a sali ta cu nos hende muhe ta sumamente fuerte. Loke ami a trece dilanti ta cu tin un diferencia entre tof y fuerte,” e mandatario ta amplia.
E ta sigui bisa cu esey tabata e enfasis. Ban pone e focus cu nos hende muhe ta fuerte sin mester ta tof… “esey ta loke a resona henter dia den e conferencia.”
Minister Hooyboer-Winklaar ta bisa di a keda sumamente contento cu e diferente oradornan cu tabata presente tanto internacional como local… “mi ta hayando asina hopi mensahe ainda cu a drenta di gradicimento di e caliber cu nan a trece. E hecho cu nan tabata asina habri y honesto. Mi ta kere simplemente henter un dia cu tabata yena cu a inspiracion pa hopi di esunnan cu tabata presente.”
“Ami ta contento cu e tabata un exito. Nos por conta riba dje. Aruba tambe a participa internacionalmente pasobra cu nos a link cu organisacionnan internacional cu ta sigui diferente paisnan y Aruba sigur a desplega riba e tereno aki,” e mandatario ta remarca.
Un di e oradornan internacional na e dia exitoso aki tabata Prinses Laurentien van Oranje cu tambe a expresa su mes riba e dia tan special aki.
Prinses ta splica cu su speech a bay riba e topico di e rol di muhe pa duna nan yiunan e facultad pa nan rol den sociedad como esunnan cu lo mester trece e cambionan positivo… “y ami ta kere hopi den esey. Tin dos miljard mama riba mundo y e pensamento ta cu muhenan kier e miho pa nan yiunan. Asina pa definicion realmente pensa riba termino largo y esey ta loke nos tin mester.”
E prinses ta sigui bisa cu esaki ta e di tres biaha cu e ta aki pa un conferencia. “Mi a bin antes pa dia Internacional di Hende Muhe y tambe mi a bin pa Dia Internacional di Mucha y cu tempo mi a cuminsa sinti mi mes hopi na cas aki na Aruba.”
“Mi a sinti cu tabatin un forsa real pa cambio den e ambiente. Ocho cien muhe cu ta enfoca pa cambio positivo compartiendo nan bida y manera mi a bisa mi ta kere firmemente pa combina generacionnan. Esey ta muhenan y mamanan specialmente muhenan en general. Rond di esey muhenan por hunga un rol bunita. Esey bo por a sinti den e aire.
Nos ta biba den un tempo di hopi insiguridad y poco claridad y ta e ora mester factornan stabilisante. Muhenan hunto cu hombernan pasobra ami ta kere cu mester combina pa e forsa positivo pa cambio y esey mi a sinti awe,” Prinses Laurentien ta expresa.


text:
Durante temporada di campaña varios politico y partidonan politico cu ta aspira pa drenta Parlamento ta haci gritonan populista y profila nan mes como alternativa pa goberna nos pais. Esaki ta haci nos corda rib’e dicho cu ta bisa “e miho hungadornan di bala ta sinta riba tribuna”
Ora un partido politico ta den Gobierno semper por referi na loke a cumpli cu ne durante su periodo di gobernacion, segun Parlamentario Kelly.
Den e caso aki pueblo tin un miho perspectiva di con pa midi e trabou cu e Gobierno actual a bin ta haci durante e ultimo 8 añanan. Pueblo por mira claramente con e Gobierno di AVP a traha na bienestar di pais y por mira unda e placa di pueblo a bay.
Contrario na tur e gritonan di oposicion tocante debenan cu e Gobierno di AVP por a haci (invirtiendo den nos pais) nos por constata cu p. e. tempo di MEP e placa tabata bay pa un grupo elite di famia y amigonan. Awe MEP tin un grupo di heredero cu ta encabesa e partido.
E caranan a cambia, pero e filosofia nepotista ta den nan sanger, e Parlamentario ta expresa.
Kico ta haci Partido di Pueblo Arubano AVP diferente?
Durante e ultimo ocho añanan pueblo por a mira un lider cu ta traha incansablemente pa su pueblo. Canando cu humildad den barionan Prome Minister ta skucha e necesidadnan di nos pueblo. Combinando e necesidadnan aki cu e resultado di 1000 voz lo ofrece e programa di partido cu AVP lo bay eleccion cu ne.
Partido di Pueblo Arubano AVP ta garantisa e continuacion di e trabou cu partido a bin ta desplega despues di a haya e confiansa presta di su pueblo.
Parlamentario Kelly ta di opinion cu un partido cu humildemente a traha cu alma y curpa pa su pueblo cu un vision di renobacion infrastructural, salbaguardiando e fondonan di pensioen, percurando pa mehoracion di compra di nos ciudadanonan y cu enfoke riba energia alternativo, merece e confiansa di pueblo pa continua cu e trabounan cu el a bin ta haciendo, e Parlamentario ta conta.
Gritonan populista ta comun den un aña di eleccion, pero pueblo ta mira mas leu cu esey
Opositornan politico ta haciendo promesanan, un papiando mas bunita cu otro.
Nan promesanan ta basa riba populismo y nan ta purba di gana simpatia y confiansa a base di “lagabo scucha loke bo kier skucha”, sin tene cuenta cu si esaki lo ta responsabel y posibel ora bo ta goberna un pais.
Algun di nan ta miembro di Parlamento y sa cu obviamente tin promesanan cu no ta realistico. Otronan tin bon ideanan, ta papia bunita y ta entretene pueblo, pero no tin ningun experiencia y no ta prepara pa por eherece un reponsablidad ehecutivo. Nan ta e miho hungadornan di bala. Pero pueblo ta consciente di esaki y lo sa di vocifera su mes na september, Parlamentario Kelly ta conclui.


text:
Diamars anochi Arubaanse Voetbal Bond a duna comienso n’e temporada di futbol Division Damas 2017-2018 caminda den Compleho Deportivo Frans Figaroa na Noord, e number tres y number cuater di temporada pasa, a topa otro.
Estudiantes cu a termina na di tres lugar ultimo temporada a enfrenta e ekipo di Savaneta La Fama y aki tin cu mustra cu e damanan di Savaneta a domina e encuentro den su totalidad pa finalmente bin gana facilmente cu anotacion di 5-2.
Ambos ekipo a subi tereno c’un otro cara, cu varios otro hungador caminda Estudiantes na final di temporada a mira varios hungador bay studia den exterior y otronan cu a cambia di ekipo mientras cu La Fama tambe a mira algun cambio den su alineacion.
Un di e hungadonan nobo di La Fama tabata e hobencita Shadira Croes, kende tin apenas 13 aña y ta producto di e division di LIFIDA di La Fama, pero kende a impresiona grandemente cu su tecnica y bon toke di bala.
Shadira a anota dos di e cinco golnan di La Fama, mientras cu e otro golnan a wordo anota pa Lillian Saladin, kende tambe a anota dos, mientras cu Yenhifer Huntington kende a anota un gol.
For di inicio di e partido La Fama a pasa pa domina e accionnan riba tereno principalmente den medio campo y e parti defensivo no a brinda Estudiantes pa haci mucho cos, mientras cu den e parti ofensivo e ekipo a presiona y crea varios situacion di peliger p’e gol di Estudiantes.
Ya na di 12 minuut di wega La Fama ta bay riba 1-0 ora cu Yenhifer Huntington bay laga riba e banda robes y na momento cu keeper di Estudiantes sali na su encuentro, e ta hunga e bala pa Lillian Saladin, kende ta pusha e bala den e gol bashi pa pone su ekipo ariba.
La Fama a sigui crea situacionnan di gol, pero cu no a wordo probecha den e prome periodo aki y asina e prome tempo a termina cu bentaha pa e ekipo di Savaneta cu anotacion di 1-0.
Den di dos tempo La Fama su dominio a bira mas grandi y cu dominio total den medio campo a sigui presiona e gol di Estudiuantes y no a tarda mucho pa Yenhifer Huntington, kende a hunga un tremendo wega, kita e defensa central di Estudiantes y bay su so riba keeper y logra di pusha e bala den net pa pone su ekipo ariba 2-0.
Un tremendo tiro liber cobra pa Shadira Croes net pafo di area penal, ta bin duna La Fama bentaha di 3-0 caminda e gran talento aki a demostra un precision den su tiro liber.
La Fama den e periodo aki tabatin domino amplio riba su rival y tabata Lillian Saladin, kende ta logra probecha di un rebote pa kop e bala den net pa e 4-0 y finalmente tabata Shadira Croes kende ta bolbe impresiona c’un tiro na rand di area cu a laga keeper sin posibilidad algun pa duna La Fama bentaha comodo di 5-0.
La Fama a logra di crea mas oportunidad di gol, pero no a probecha y den e parti final Estudiantes ta logra di anota dos gol riba contra atake p’asina salba honor y pone e marcado final na 5-2.


text:
Boneiru ta trahando riba purifikashon di awa sushi. Un proyekto ku tin di haber ku nos tur.
Informashon aktual bo por haña den e foyeto Awa Awe i riba Facebook (kloaka Bonaire)
Un planta chikitu (AWZI) ya ta den operashon. E planta mas grandi (RWZI) pa kuminsamentu di 2014 lo ta den operashon. Tambe e sistema di Kloaka ta den konstrukshon. Purifikashon di awa sushi ta nesesario pa salubridat públiko i pa konserva nos refnan. Esaki ta di hopi importansia pa turismo i nos ekonomia.
Desde medio 2012 ordenansa di awa sushi ta na vigor. E ordenansa nobo aki ta kontené reglanan ku ta nesesario pa ehekushon di e proyekto di Kloaka.
Ordenansa di awa sushi ta regla kolekshon, transportashon i purifikashon di awa sushi. Bibiendanan i negoshinan na kosta ku mester ta konektá riba e sistema for Hato, via Playa Pabou i Playa Pariba te den besindario di aeropuerto i di Belnem te Punt Vierkant ta obligá pa konekta riba e sistema di kloaka. Por hasi esaki gratuitamente si esaki sosodé promé ku 31 di òktober 2013 serka e tim di kordinashon. Despues di e fecha gastunan di konekshon ta pa kuenta di e doño di kas of negoshi. pa tur informashon por lesa e foldernan "konekta riba kloaka".
Gobièrnu tambe tin su obligashon pa den zonanan indiká bai buska e awa sushi ku trùk di awa. Ta trata aki di zonanan habitá dentro di 500 meter na kaminda pa Rincon i Lagun.
Ordenansa di awa sushi ta kontené e obligashon ku kada habitante ku ta atendé ku awa sushi mester sòru pa no hasi daño na medio ambiente. Esaki ta nifiká ku e tera, awa di pos of bou i/of riba di tarea no mester keda kontaminá. Tampoko ta permití na hasi daño na e sistema di Kloaka dor di laga supstanshanan prihibi penetrá den e sistema. (lesa e foyeto, (hulandes, ingles, spañó i Papiamentu)
E proyekto di Kloaka ta un parti di e Maneho di Medio Ambiente di Boneiru


text:
“Buitengewoon Wim”. Discurso di Irais Sankatsing-Nava, 7 di december 2007, Aula di Universidad di Aruba
Bon nochi señor Gobernador di Aruba, bon nochi tur presente, bon nochi Professor. Pa Departamento di Arubiana di Biblioteca Nacional Aruba ta un gran placer pa por comparti cu professor Wim Rutgers e anochi alegre aki.
Durante e ultimo 30 añanan, Wim a pasa hopi ora den Arubiana. Si no ta pa haci investigacion of pa revisa kico nos tin na documentonan, e tabata tey pa traha riba un publicacion, duna nos conseho of participa den algun proyecto di Biblioteca Nacional Aruba, semper cu un gran compromiso cu Arubiana. Incansabelmente e ta motiva tur escritor of editor pa deposita un ehemplar di nan buki den e coleccion nacional di Arubiana.
Na tur momento cu nos a aserca Wim pa su apoyo of contribucion cu su experticio riba campo di nos literatura y arte, e tabata tei cla pa yuda nos cu dedicacion. Den Departamento Arubiana nos ta custuma pa tende e frase: “Ban puntra Wim!”
Un di e caracteristica remarkabel di Wim, aparte di su trankilidad di semper, ta su modestia. Sin embargo, na e ocasion aki, ta bon pa subraya brevemente e importancia di Wim pa e literatura di Aruba, na prome lugar como critico literario y na di dos lugar como compilador y historiador di e patrimonio literario di Aruba. Y nos no mester lubida su trabao riba tereno di enseñansa.
Tin un eterno disputa kico ta literatura y kico no ta forma parti di dje.
Esey ta haci e trabao di e critico literario central, cu no semper ta un trabao grato. E tarea di un critico no ta pa djis elogia, tampoco pa djis critica, pero na prome lugar pa vigila calidad. E critico di literatura tin e tarea permanente pa opina acerca di e trabao di otro, pa su mehoramento den funcion di e avance di nos literatura y pa identifica desaroyonan. Wim semper a logra combina e tarea contradictorio aki di expresa e critica na unda tin mester, pero sin frustra e afan di e artista di sigui crea. E por a soluciona e dobel tarea aki, pasobra el a conoce e arte di ta un critico honesto, pero semper lagando e autor den su dignidad, pa no kibra su dinamica y su creacion artistico. Hopi di nos escritornan por a probecha, den e forma aki, di su critica constructivo, pasobra nunca Wim tabata e juez supremo, pero mas tanto e amigo juez y e critico consehero.
Nos di Biblioteca Nacional ta orguyoso cu e nombramento di Wim como professor den ciencia di literatura y historia di literatura na Universidad di Antiya Hulandes. Esaki ta e culminacion logico di un carera largo dedica na e literatura di nos isla. E ta e coronacion di un trabao persistente, trahando cu entusiasmo riba tur cos cu ta regarda e literatura di Aruba, Antiya y demas paisnan den Caribe.
E nomber di Wim Rutgers, ta profundamente liga na Biblioteca pa su aporte na nos literatura. Wim, bo sa cu bo tin bo “plekje” den Arubiana. Nos ta warda bo. Wim, masha danki
Wim Rutgers (1941) ta entre otro critico literario, e ta haci investigacion y ta skirbi tocante historia di literatura principalmente riba tereno di literatura di Aruba, Antiyas y Surnam. Rutger tabata docente na Universidad. Awor e ta pensionado. Desde 1975 e ta biba y traha na Aruba. E ta casa, e ta tata y welo.
Wim Rutgers a traha hopi aña como docente despues di a caba su estudio na de Groen van Prinsterer-kweekschool na Doetinchem. Na 1971 el a haya su diploma bevoegdheid Nederlands MO-B na e Scol voor Taal- en Letterkunde na Den Haag. El a muda pa Surinam, caminda el a traha tambe como docente Hulandes.
Na Aruba el a duna les na Colegio Arubano, Instituto Pedagogico Arubano (IPA) y Universidad di Aruba (UvA). El a bira recensor na Amigoe di Curaçao', pa cual el a skirbi critica di literatura. Na 1989 el a logra su doctoral na e Universidad Utrecht riba ciencia di Literatura y despues el a promove na 1994 cu e proefschrift 'Schrijven is zilver, spreken is goud; oratuur, auratuur en literatuur van de Nederlandse Antillen en Aruba'. Na 1996 e publicacion 'Beneden en boven de wind' a sali riba mercado. Rutgers a skirbi hopi articulo riba literatura di Caribe cu a sali entre otro den Oso, De Gids, Ons Erfdeel, Callaloo en De Ware Tijd Literair. E ta co-autor di e metodo di literatura pa scolnan entremedio yama 'Kadans'. Sigui lesa mas......
http://nl.wikipedia.org/wiki/wim_rutgers


text:
Donacion pa Festival di buki pa mucha
Recientemente señora Anneke van Drie, den nomber di Evelien van Dort a otorga sra. Astrid Britten, director di Biblioteca Nacional Aruba, un cheque pa e festival di buki pa mucha di 2013. Esaki a sosode den presencia di Ivy Simon y Julisa Harms di Quota Aruba. E cheque ta bin di Stichting Munira cu sra. Evelien van Dort ta forma parti di dje
Evelien van Dort, ta un autor Hulandes, conoci na Aruba tambe pa su participacion na Festival di buki den pasado. Fuera di skirbi buki pa mucha sra. Evelien Van Dort ta haci hopi na promocion di lesamento riba tur nivel. E ta miembro di diferente fundacion y club di servicio e.o Quota Club.
Evelien ta presidente di Munira, trahando como autora di buki pa mucha combina cu su practica di fysioterapeuta pa mucha. El a skirbi entre otro: Roet in het eten, Funny op trektocht, Daan gaat er voor y Tim en zijn kippen cu a ser traduci na Papiamento tambe, Tommy y su galiñanan.
Evelien ta traha hunto cu ‘Stichting Lezen en Schrijven’ y ta pone su mes disponibel pa progreso den interior y exterior di su pais. Como miembro di directiva di Quota International Zutphen el a yuda realisa proyectonan regional como un proyecto pa progreso di lesamento di e Graafschapbibliotheek, Greta Bontekoe, un residencia vacacional pa muchanan cu enfermedadnan cronico.
Riba e potret por mira e entrega simbolico di e donacion door di Sra. Anneke van Drie, representando Sra. Evelien Van Dort di Stichting Munira. Director di Biblioteca Nacional Aruba ta gradici ‘Stichting Munira’ y Sra. Evelien Van Dort pa e bunita gesto aki. Stichting Munira ta un fundacion di Hulanda, pa un bon causa. (ANBI). Munira ta sinonimo di Briya: cada iniciativa chikito por tin un efecto hopi grandi!


text:
WILLEMSTAD — Djasabra, 18 di mart último a tuma lugá na tereno di FFK e ‘The Flow Ultimate Football Experience’. Flow i Manchester United Football Club a uni pa brinda na 15 pais di Karibe un tremendo oportunidat. Konhuntamente ku FFK a selekshoná 40 hungadó, di 13 pa 16 aña, aktivo di nos kampionato hubenil pa partisipá na e kompetensia ‘The Flow Ultimate Football Experience’.
E hungadó nan e keda evaluá a base di e siguiente 3 abilidatnan;
- Abilidat di kontrol di bala
- Abilidat di pase nan kòrtiku
- Abilidat pa ‘dribbel’ ku bala
Tur hungadó a keda repartí den diferente grupo i a keda evaluá dor di algun entrenadó lokal. Na final di dia e 2 hungadónan ku e puntuashon di mas altu a resultá e 2 ganadó nan ku lo representá Kòrsou na Trinidat & Tobago. Aya na Trinidat nan lo tin un seshon individual ku entrenadónan di CFU i Manchester United. Tambe nan lo kompetí ku e ganadó nan di e otro 14 paisnan partisipante p’asina saka un ganadó. E ganadó lo sigui pa London pa representá nos region durante e kompetensia aki.
E 2 ganadónan a resultá di ta Emian-Johar Semedo di e ekipo di Willemstad i Sharrion Pietersz di e ekipo di Excellence School. Emian i Sharrion lo biaha dia 6 di mei próksimo akompañá pa un mayor i nan entrenadó pa Trinidat & Tobago.
Banda di e 2 ganadó nan aki FFK a premia e hungadónan ku a anotá mas gol durante e kompetensia aki.
Esaki nan ta lo siguiente;
- Adriel Evertsz
- Leroy Dickens
- Ruhairon Sambo
- Reuel-Jaden Stewart
- Richainro Adamus
Lindsey Hart i Sofia Colina tambe a keda premiá komo e 2 mucha muhé nan ku e puntuashon di mas haltu.
FFK ta felisitá tur hungadó pa nan tremendo trabou durante e kompetensia aki i ta deseá e 2 ganadónan, Emian-Johar Semedo i Sharrion Pietersz tur klase di éksito aya na Trinidat & Tobago.


text:
Dia 18 di maart lo tin un gran evento na Museum of Industry pa celebra hunto cu pueblo di Aruba nos Dia Nacional di Himno y Bandera. E evento aki ta wordo combina cu e di 4 edicion di e conocido Experience San Nicolas.
Riba e dia aki, lo tin diferente actividad pa henter famia por bin gosa na Sunrise City. E evento lo cuminsa for di 12or di merdia y lo sigi te cu 6or di atardi.
Por drenta conoce e museo pa solamente 1 florin y pa 1 florin extra por participa pa gana diferente premio atractivo durante e evento.
N’e parti pafo lo tin diferente tent cu ta bende cuminda crioyo, cos dushi, bebida y acesorio. Un tent di artesania, den man di Espacio Azul, tambe lo ta presente durante evento pa tur cu kier pasa wak y cumpra arte.
E celebracion aki lo cuminsa cu un parti folklorico cu musica di caha di orgel y e grupo Danza Aruba lo duna un bunita presentacion di e bailenan di Wals, Danza y Tumba.
DJ Vito Geerman tambe lo ta presente pa entretene e publico cu bon musica durante henter e evento.
Mas atardi, Galloway Jr. y Blacky lo pone tremendo ambiente na San Nicolas cu nan hits di Carnaval “The Purge” y “Slip and Slide”, pa despues e grupo di hobennan activo di Royal Dream Foundation presenta nan baile Carnavalesco. Ta clausura Dia di Himno y Bandera na museo sacando e delaster 3 premionan mas atractivo di e raffle.
Fuera di e Museum of Industry, Community Museum, cu ta situa net banda di CMB, tambe lo ta habri pa publico pa solamente 1 florin di 12:00pm pa 6:00pm.
Esnan cu ta desea di come un dushi cuminda crioyo tambe por haci esaki’kinan. Ademas, Teresita Center tambe lo tin diferente tent cu cuminda y bebida y tambe nan lo zorg pa tin entretenimento pa tur e publico presente for di 10or di mainta te cu 6or di atardi.
Manager di Museum of Industry y Community Museum, sra. Rosetna Martinus, ta invita henter pueblo di Aruba pa bin celebra Dia di Himno y Bandera na Sunrise City, unda lo celebra e dia aki na grandi.


text:
Rotaract Club of Aruba ta sumamente satisfecho cu presencia na Fiesta Rotaria e aña aki. Esaki ta di gradici na e gran teamwork cu tin entre miebronan, boluntarionan, pero tambe e cooperacion di sponsornan. Manera ta custumber, Rotary Club of Aruba a tene su feria anual, esta e famoso Fiesta Rotaria
Day: April 7, 2017
Empleadonan di RBC-Bank a walk out ayera mainta
A mira un protesta grandi, cu nan no ta acepta pa Hulanda mishi cu edad di pensioen
Debi cu e investigacion no ta completamente cla, e caso di atraco cu morto na Wayaca a keda posponi
Drs. Mervin Wyatt-Ras: Savaneta tambe lo haya su propio oficina di MFA
Drs. Mervin Wyatt-Ras como cuidadano tabata presente na e anochi informativo den Centro di Bario di Savaneta tocante un edificio multifuncional den bario di Savaneta. Durante e anochi tabatin diferente orador sr. Omar Harms, sra. Kimberly Boekhoudt, e arkitecto sr. Thijsen y Minister Presidente, mr. Mike Eman. Un MFA den bario
SV Flatstone a haya batting cage patrocina pa Gobierno di Aruba
Minister Presidente Mike Eman: Nos ta contento di wak cu sector priva tambe ta tuma iniciativa di restaura edificionan historico
Anne Cameron tambe a gradici: Awor Colegio Arubano a keda sin un Rector interino
E di 3 sospechoso den e caso Alapaha a keda detene
N.V. Elmar ta haci donacion na EPI sector tecnologia
Recientemente, N.V. Elmar, den cuadro di su Responsabilidad Social Corporativo, a haci un donacion di varios Oscilloscope na studiantenan di EPI sector Sciencia y Tecnologia. E donacion aki lo percura pa duna e studiantenan e practica necesario riba ekiponan adecua pa asina yuda e studiante den su desaroyo y pa e


text:
E charlanan “La Cosmovisión Andina aplicada desde la conciencia del Ser” ta tuma lugar na Biblioteca Nacional Aruba, dianan 24 y 25 di april di 7’or pa 9’or (na Club Fundacion Social Cultural Portugues 26 di april). Esaki ta na Spaño.
Reservacion ta posibel via: AyniAruba@gmail.com. Esaki ta un charla cu sr. Carlos Jorge Illapuma, un sacerdote Pampamisayoq Andino di e linahe di e “Misayoc” of “Paqos”. Naci den curason di Andes Peruano, Cusco-Perú, sanador cu maneho di energia, inicia den e caminda di “Qapac ñan” of caminda di Evolucion.
E ta hiba den su gennan tur e conocimento ancestral cu el a hereda di su antepasadonan, esta e Incanan. Carlos a integra den su diferente biahenan, conocemento cu e ta incorpora den e enseñansa di Consciencia pa prepara interesadonan pa e cambio di era. Esaki ta su di dos bishita pa Aruba.
Tambe e ta duna un workshop intensivo (29 y 30 di april, y 1 di mei) den cual e lo siña e Maneho di e “Misha Andina” of “Universo Propio”, lo indica ritualnan di Sanación, Autosanación y Códigos Andinos.
Segun cita y reserva, sesionnan priva pa sanacion, oraculo, despacho individual (pa prosperidad, salud etc.), limpiesa energético, limpiesa di cas of negoshi, baño di florecimiento. Por busca contacto pa mas informacion via AyniAruba@gmail.com.


text:
Aruba ta preparando pa ricibi e di 4 edicion di Electric Festival. Cu su
patrocinador principal Aruba Tourism Authority (ATA), e organizador nan
Maurice y Karim Neme conhuntamente cu nan organizacion ta cla pa anuncia
e fechanan di e magno evento aki di 4 dia. Durante e 4 dianan aki Aruba lo
comberti su mes den E ISLA DI MUSICA ELECTRONICO, asina a vocifera e
vocero y co-organizador di Electric Festival. E fechanan di Electric Festival
Aruba lo ta di Diahuebs 1 te cu Diadomingo 4 di September 2016, cu e miho
DJ nan Local y Internacional.
E aña aki bo persona lo nota un diferencia den e concepto ya cu nos ta
trahando pa presenta un concepto diferente cu lo hiba e nomber di Boutique
Life Style. Cu un touch diferente e turistanan lo por purba, disfruta y explora
nos dushi isla di Aruba. Sigur mas e concepto lo bay ta desaroyando nos lo
divulga mas informacion na boso mas y mas di e concepto nobo aki. Electric
Festival un biaha mas inovando pa Abo y nos Turista nan por tin un
experiencia unico.
Edicion nan anterior tabata super exitoso, cual a wordu bishita pa mas di 15
mil hende, tanto den 2013 2014 y 2015 cu artistanan manera Chus &
Ceballos, Dave Clarke, DJ Chukie, Erick Morillo, Fellow, KnifeParty, Lil John,
Loco Dice, Maarten Vorwerk, Mike Henderson, Nicole Moudaber, Nervo,
Afrojack, Party Squad, Paco Osuna, ALX, No Eat No Sleep, Partaii, REVOLT TV,
Slash, Stacey Pullen y hopi mas.
Turistanan no a yega di rumannan bisiña so manera Curaçao, Bonaire,
Surinam, Venezuela y Colombia, sino tambe di Brasil, Argentina, EE.UU.,